
Italia, sora noastră din marea familie latină, a dat poporului român, în 
decursul veacurilor, multe dovezi de simpatie, înțelegere şi colaborare. 
Printre acestea se pot înscrie şi generaţiile de misionari, care, părăsindu-şi 
țara de baştină, au venit la fraţii catolici români de pe meleagurile Moldovei 
pentru a-i asista duhovniceşte. Multora dintre ei, Țara Română le-a deve- 
nit o a doua patrie, pe care au îndrăgit-o, s-au contopit cu ea, urmând să-şi 
odihnească osemintele în acest pământ pe care l-au stropit cu sudoarea lor, 
s-au hrănit din roadele lui, l-au sfinţit şi binecuvântat în rugăciunile şi 
jertfele lor. 

Printre aceştia îl avem şi pe ilustrul NICOLAE IOSIF CAMILLI. Re- 
giunea sa de baştină este Marchia, din Italia de mijloc, cu coline frumoase 
şi însorite, alternând cu câmpii mănoase, între Munţii Apenini şi Marea 
Adriatică. Din această provincie, din localitatea Monterubbiano, este origi- 
nar ilustrul nostru episcop, născut la 23 aprilie 1840, din părinţii Anton 
Camilli şi Roza, născută Bongarzoni, creştini exemplari. Este dus la botez 
a doua zi după naştere, primind numele de Nicolae Iosif Francisc. 

După absolvirea Şcolii elementare şi complementare, simțindu-se che- 
mat de Dumnezeu în serviciul său, intră în mănăstirea franciscanilor con- 
ventuali din Monterubbiano şi apoi la Osimo, făcând noviciatul sub condu- 
cerea venerabilului servitor al lui Dumnezeu, Benvenuto Bambozzi, în al 
cărui proces diecezan şi apostolic va depune ulterior mărturie. 

La 3 aprilie 1857, face profesiunea religioasă solemnă, la Osimo, după 
care e trimis să studieze în mănăstirea din Recanati. Studiile filozofice şi 
teologice le urmează în Ascoli-Piceno. Tot aici este hirotonit preot, la 4 de- 
cembrie 1863. 

Transformările politice prin care trecea Italia în acea vreme, în acțiu- 
nea de unificare, au avut repercusiuni şi asupra vieții călugăreşti. Preotul 
călugăr Camilli a fost nevoit să se întoarcă în satul natal, unde a rămas 
şapte ani, îndeletnicindu-se cu serviciul predicațiunii, ajutându-l pe preo- 
tul locului şi scriind cărți religioase. În acelaşi timp, colaborează la revista 
Il devoto di San Giuseppe („Cinstitorul sfântului Iosif”) din Modena. 

În anul 1873 vine în Moldova, unde timp de opt ani lucrează ca simplu 
misionar apostolic, mai cu seamă la Iaşi. 

Ajuns aici, câteva luni este în anturajul episcopului Iosif Salandari, vizi- 
tatorul apostolic al Moldovei, până la moartea acestuia, survenită la 30 de- 
cembrie 1873. Chiar şi numai în acest scurt timp, misionarul Camilli şi-a 
putut da seama de duhul apostolic şi de virtutea solidă a episcopului, care, 
la rândul său, i-a destăinuit tânărului misionar vederile şi intențiile sale cu 
privire la viața catolică din Moldova. 

La laşi, preotul misionar Camilli a activat ca duhovnic şi capelan al că- 
lugărițelor Notre Dame de Sion, venite aici în 1867 la chemarea aceluiaşi 
episcop Salandari. În acelaşi timp, părintele Camilli se ocupa şi cu învăţă- 
tura catehetică a elevelor din şcoala călugărițelor. 

Pe data de 16 septembrie 1881, Papa Leon al XIII-lea îl numeşte episcop 
titular de Mosynopolis, in partibus, şi vizitator apostolic al Moldovei, pen- 
tru ca, trei ani mai târziu, la 27 iunie 1884, să-l numească prim episcop al 
noii Episcopii de laşi. Lucrează din răsputeri, timp de 10 ani, la organiza- 
rea noii dieceze, dar din cauza dificultăților ce îl depăşeau, demisionează, 
nu la sfatul cuiva, ci din voința sa liberă şi spontană. 

La 17 decembrie 1894 pleacă din laşi, regretat de către regele Carol I, 
care îl stimase şi îl apreciase foarte mult. Ca semn al acestei prețuiri, îl 
decorează cu Ordinul Coroana României, în gradul de comandor. 

Timp de aproape alți 10 ani stă la Roma, la dispoziția Sfântului Scaun, 
care îi încredințează diferite sarcini, printre care aceea de vizitator la diferite 
biserici romane. În acest scop, la 25 decembrie 1895, este numit episcop ti- 
tular de Gadara, in partibus, iar la 25 februarie 1901, ca o recunoaştere de- 
osebită a muncii sale apostolice în România, acelaşi Papă Leon al XIII-lea 
îl numeşte arhiepiscop titular de Tomis. 

Când Dieceza de laşi rămâne vacantă, prin plecarea episcopului Dominic 
Jaquet, Papa Pius al X-lea, cunoscând experiența pastorală dobândită de 
episcopul Camilli în Moldova, îi încredințează pentru a doua oară Episco- 
pia de laşi, la 30 august 1904, pe care o conduce până la moarte, în penul- 
tima zi a anului 1915. Este înmormântat în catedrala veche, în față, partea 
de Răsărit, unde i se poate citi epitaful. 

În semn de mare cinstire, Papa Pius al X-lea l-a distins în anul 1906 cu 
demnitatea de senator roman şi asistent la tronul pontifical. 

Cei care l-au cunoscut pe episcopul Camilli (aşa cum se vede şi din foto- 
grafiile care îl reprezintă) spun că era de statură mijlocie, robust, cu barbă, 
privirea pătrunzătoare, sprâncene bogate, bine arcuite. Vorba îi era clară, 
hotărâtă, pe înţelesul tuturor. Ca regim de viață, era cumpătat. Conduita 
sa morală a fost ireproşabilă (o recunosc şi cei care aveau păreri diferite în 

multe probleme). Era stimat de cler şi de popor pentru faptul de a fi un om 
şi un vlădică al datoriei. 

Pe lângă intensa activitate pastorală desfăşurată ca preot misionar şi 
episcop, N. I. Camilli a înțeles să lucreze la edificarea sufletească a poporului 
creştin, alcătuind scrieri cu caracter religios-ascetic: în cinstea sfântului 
Iosif, pe care îl venera în chip deosebit, în cinstea sfântului Ştefan, protomar- 
tirul, patron al localităţii sale de baştină, Monterubbiano, exerciții spirituale 
pentru călugărițe, instrucțiuni catehetice, în total 14 titluri de lucrări, din- 
tre care 13 în limba italiană şi una în franceză. 

De o importanță deosebită pentru Dieceza de Iaşi sunt numeroasele 
sale scrisori pastorale, cele mai importante fiind adunate şi publicate de el 
înainte de moarte, sub titlul: Actele Pastorale ale Preasfinţiei Sale Părintele 
Nicolae Iosif Camilli, în două volume, la laşi, primul în anul 1913, iar al 
doilea în anul 1914. Ele însumează 47 de scrisori pastorale, cu un total de 
633 de pagini. 

Ca, de altfel, întreaga operă religioasă-ascetică a episcopului Camilli, şi 
aceste scrisori pastorale sunt adevărate comori de doctrină, foarte bune 
îndreptare de viață creştinească, mult apreciate de viitorul episcop de Iaşi, 
Mihai Robu, care le dă ca subtitlu : ACTA CAMILLIANA. 

Istoria Bisericii Catolice de la Răsărit de Carpaţi notează la loc de aleasă 
prețuire personalitatea proeminentă a acestui mare vlădică. 


MIHAI ROBU s-a născut la 10 aprilie 1884 (anul înființării Episcopiei 
Romano-Catolice de laşi) în marea comunitate catolică Săbăoani (cuprin- 
zând 3090 de familii cu 12.243 de suflete, la 31 decembrie 2005). Tatăl său 
se numea Iosif, iar mama - Margareta. Aceştia i-au sădit în suflet dragostea 
arzătoare față de Dumnezeu şi de oameni, virtuţi caracteristice viitorului 
episcop. 

Clasele elementare le-a urmat în comuna natală, remarcându-se la în- 
vățătură şi comportament exemplar. 

Pe data de 11 octombrie 1894 intră în Seminarul diecezan din Iaşi, unde 
îşi însuşeşte cunoştinţele liceale, filozofice şi teologice, necesare unui preot. 
Ca profesori i-a avut pe părinţii iezuiţi, aduşi de episcopul Camilli, o dată 
cu înființarea Seminarului Diecezan „Sfântul Iosif”, în 1886. 

E sfințit preot, cu dispensă de un an, de către acelaşi episcop Camilli, în 
capela Institutului „Notre Dame de Sion”, la 20 aprilie 1907. În acelaşi an este 
numit prefect de studii şi profesor la Seminar, sarcini pe care le îndeplineşte 

cu toată râvna, până în 1916, când, din cauza Primului Război Mondial, 
Seminarul îşi încetează activitatea timp de doi ani. În perioada 1916-1918 
slujeşte ca paroh la Văleni, apoi la Fărăoani şi Bacău. 

O dată cu venirea noului episcop de laşi, Alexandru Theodor Cisar 
(1920-1925), preotul Mihai Robu este numit secretar episcopal. În acelaşi 
timp, împlineşte şi atribuţiile anterioare, de prefect de studii şi profesor, în 
Seminarul diecezan. Din iunie 1922, pentru un an şi jumătate, din cauza 
marii lipse de preoţi, se îngrijeşte şi de Parohia Horleşti, pe atunci una 
dintre cele mai vaste din Dieceză. Pe lângă atâtea obligaţii, încă de la înce- 
put (din 1913) colaborează la revista Lumina Creştinului. În anii dinaintea 
sfințirii episcopale a fost şi capelan la „Notre Dame” şi la Pensionat. 

Pe data de 7 mai 1925 este numit episcop de laşi de către Papa Pius al 
XI-lea, fiind primul episcop al Diecezei, născut din rândul credincioşilor pe 
care îi va păstori cu mult zel şi înțelepciune. Primeşte consacrarea episco- 
pală în ziua de 20 septembrie acelaşi an, consacrator principal fiind arhie- 
piscopul Alexandru Th. Cisar, care îi încredințează o dieceză în plină dez- 
voltare. Multe biserici se ridicaseră deja, altele erau în construcție, iar mai 
multe vor fi construite în anii următori. 

Păstorii sufleteşti erau la înălțimea chemării lor, iar viața spirituală a 
credincioşilor era în floare. Ridicat din mijlocul lor, episcopul le cunoştea ca 
nimeni altul calităţile sufleteşti, cerințele, dar şi defectele. Şi-a consacrat 
aşadar toate forțele pentru păstorirea lor. 

Până la al Doilea Război Mondial (1941-1945), catolicii Diecezei de laşi 
erau răspândiţi pe întreg teritoriul Moldovei întregite după Primul Război 
Mondial. Principala ocazie de a veni în contact cu ei o reprezenta vizita 
canonică, făcută o dată cu administrarea sfântului Mir. Venirea episcopului 
într-o localitate era pentru enoriaşi o adevărată sărbătoare. Atmosfera ex- 
terioară şi starea sufletească se asemănau foarte mult cu ceea ce este as- 
tăzi prima sfântă Liturghie a unui preot în localitatea natală. După ce ad- 
ministra sfântul Mir, episcopul începea inspecția minuțioasă a întregii 
biserici. Asista apoi la lecţia de catehism pentru copii, iar când ştia că în 
comunitatea respectivă unii creştini dădeau motive de scandal, îi chema la 
parohie şi se folosea de toate mijloacele duhovniceşti pentru a-i readuce pe 
calea cea bună. Urma apoi un program festiv, după care se retrăgea obosit 
şi îşi storcea de transpiraţie cămaşa aspră de cânepă, pe care i-o țesea sora sa. 

Deseori vizita Seminarul, inima Diecezei. Asista la examene, timp în 
care zâmbetul său îi făcea pe seminarişti să depăşească handicapul emoți- 
ilor. Spovedea, le vorbea seminariştilor, le era un adevărat părinte sufletesc. 

La absolvirea cursurilor seminariale, promoţia anului 1939, cea mai nu- 
meroasă de la înființarea Seminarului, 33 de preoți au ţinut să editeze un fru- 
mos Omagiu pentru a imortaliza şi ilustra cei 12 ani de formare preoțească. 

Găsim în această broşură pagini splendide, scrise de unul dintre absol- 
venţi, preotul erou Dumitru Sandu Matei, împuşcat în închisoarea de la 
Jilava în ziua de 21 februarie 1951. Articolul său evidențiază dragostea 
părintească față de seminarişti a bunului păstor, episcopul Mihai Robu: 


L-am întâmpinat prima dată în coridorul reşedinței episcopale... Nu ne-a spus 
nimic, sau foarte puţin. Dar zâmbetul lui dulce şi braţul ridicat spre binecuvântare, 
ne-a destăinuit dragostea sa de părinte... Din acea zi am început să-l iubim... 
Dragostea părintească l-a purtat peste hotarele ţării, unde pledează cu toată 
autoritatea sa de înalt prelat al Bisericii, pentru. cei 50 de seminarişti ai lui. 
Intră oriunde cunoaşte inimi generoase. De nu le cunoaşte, le descoperă. Copiii 
lui sunt săraci. Nici el nu e bogat. Altfel nu-i poate ajuta. Îi ştie pe nume pe toți 
marii binefăcători ai Seminarului. Le scrie, îi încurajează, le mulţumeşte. 
Dragostea părintească i-a reclamat atâtea jertfe. Multe le ştim, însă cele mai 
multe nu le ştim, fiindcă aşa-i orice bun părinte: face multe în taină, care ră- 
mân taină până la mormânt... 

Cine nu-şi aduce aminte cu câtă cordialitate am sărbătorit, de atâtea ori, Cră- 
ciunul, împreună! Îi cântam, recitam versuri, jucam piese comice, apoi ne pre- 
zentam voioşi în faţa lui cu darurile pe care ni le hărăzise zarurile. Îi mulţu- 
meam şi îi sărutam mâna. În sufletul nimănui dintre noi nu ar fi putut avea 
răsunet, în acele momente, cunoscuta compătimire, care adesea se aude în lume: 
sărmanii seminarişti, nu serbează Crăciunul cu părinţii, fraţii şi surorile lor... 
El a luptat, a alergat, a muncit, s-a sacrificat pentru noi 12 ani. Voi sunteţi 
grija mea cea mare!, ne-a spus-o de atâtea ori. Doisprezece ani! A început a albi. 
Dumnezeu i-a primit rugăciunile şi jertfele. De ani de zile, poporul îi cere mereu 
preoți... În curând va putea trimite 33 de preoți pe plaiurile Moldovei, ale Buco- 
vinei şi ale Basarabiei. Îi va putea trimite să ducă poporului vestea cea bună a 
evangheliei. Îi va putea trimite să adape mulțimile însetate, la izvoarele nesecate 
ale sfintelor sacramente, să mângâie, să ajute, să încurajeze şi să salveze miile 
de suflete care se zbat neputincioase cu sine şi cu lumea dinafară... li va putea 
trimite! Ce fericire pentru inima lui de păstor al întregii dieceze! 

În curând, 33 din fiii lui sufleteşti vor primi cea din urmă şi cea mai mare bi- 
nefacere, prin impunerea mâinilor lui, Dumnezeu le va imprima pentru. vecie, 
marele dar, marea taină a Preoţiei. El va ridica braţul, emoţionat şi fericit. Ei 
vor privi recunoscători spre cer şi la el. Dumnezeule, Doamne! Răsplăteşte-l! 
Coboară în sufletele noastre, Doamne, nepreţuitul har de a fi preoți buni şi sfinți, 
până la mormânt! 


Pentru preoţi era întotdeauna un tată bun şi iubitor. Mulți au dat măr- 
turie că impresia pe care şi-au făcut-o despre el a rămas aceeaşi: un păstor 
sfânt, sărac, popular şi blajin. Nu se plângea de greutăţi. Pe toate le încre- 
dința lui Isus, pe care îl vizita deseori în Taina altarului. 

Ca statură, era înalt, robust şi purta barbă. 

Celebra zilnic sfânta Liturghie în marea capelă a Institutului „Notre 
Dame de Sion”. Indiferent de timp, străbătea pe jos străzile Ştefan cel 
Mare şi I. C. Brătianu, cu punctualitate exemplară. După Liturghie se în- 
torcea acasă pentru a-şi împlini cu multă pietate programul spiritual şi cel 
administrativ. Pe toate le făcea cu mult calm, tenacitate şi bună-dispoziţie. 
Unul dintre secretarii săi, preotul Iacob Ferenţ, mărturiseşte, printre altele, 
că era foarte ordonat în toate, nelăsând nimic neterminat. 

Începând cu data de 29 iunie 1941, episcopul Mihai Robu a intervenit, 
prin Nunţiatura Apostolică din Bucureşti, pentru salvarea a sute de evrei, 
de la măcelul pus la cale de regimul nazist. Prin scrisoarea din 13 iulie 1942, 
a protestat curajos față de autorităţile din Bucovina împotriva tratamen- 
tului inuman şi a deportării evreilor. 

În primăvara anului 1944, la Iaşi se făceau pregătiri pentru sărbătorirea 
celor 60 de ani de viață ai episcopului şi de la înființarea Diecezei. Însă to- 
tul s-a spulberat din cauza evenimentelor tragice de pe front: înaintarea 
trupelor sovietice. Parte din inventarul mai important al Episcopiei a fost 
dus la Beiuş-Bihor. Episcopul Robu nu voia să se despartă de Dieceza lui 
dragă. A plâns pe zidurile Seminarului distrus şi incendiat de bombarda- 
mentele aviației americane, din 5-6 iulie 1944. În luna august a fost forțat 
să părăsească Iaşul şi să ia calea pribegiei spre Beiuş. Grija pentru credin- 
cioşii săi îl consuma zi de zi. 

După 23 august, deşi armata română a trecut de partea Uniunii Sovie- 
tice şi a aliaţilor ei, situaţia generală din Moldova nu i-a permis să se în- 
toarcă acasă. A contractat o dublă pneumonie, în localitatea Finiş-Bihor, 
unde se refugiase, şi, din lipsă de asistență medicală şi de medicamente, 
moare, în ziua de 27 septembrie acelaşi an. Înainte de a muri, parohul ca- 
tolic din Botoşani, preotul Wilhelm Clofanda, coleg al său, i-a administrat 
sfintele sacramente. 

A fost înmormântat provizoriu într-o criptă din cimitirul de la Beiuş. 
După 20 de ani, mons. Petru Pleşca, ordinariul substitut al Diecezei de 
Iaşi, i-a adus rămăşiţele pământeşti la laşi, aşezându-le în catedrala veche, 
vizavi de mormântul episcopului Iosif Salandari, unde aşteaptă învierea 
morţilor, alături de ceilalți păstori ai acestor locuri. 

A fost al patrulea episcop de Iaşi, după Nicolae Iosif Camilli, Dominic 
Jaquet şi Alexandru-Theodor Cisar. În veci pomenirea lui! 


